**Zakázané techniky SEO optimalizácie**

Bohužiaľ v praxi sa často stretávame so snahami dostať webovú stránku na popredné priečky využitím nečestných techník na oklamanie prieskumových strojov. Ich cieľom je, aby prieskumový stroj získal dojem, že stránka je kvalitná, hodnotná a relevantná pre určité kľúčové slová alebo frázy. Veľa webových sídiel bolo penalizovaných za klamanie vyhľadávačov a stratilo popredné pozície, prípadne boli vylúčené z indexu.

Najčastejšie príčiny, za ktoré sú webové sídla penalizované:

* **Cloaking** - je metóda vytvárania špeciálnych stránok pre robota. Užívatelia na stránkach vidia iný obsah, než aký sa dostane k robotovi. Môže sa jednať o kompletnú zámenu obsahu stránky, alebo skrývanie častí textu pomocou CSS alebo pod obrázky, s ktorými vôbec nesúvisí.Ďalej je za cloaking považované vytváranie akýchkoľvek grafických úprav pre screenshot robota, ktorých výsledkom je odlišný vzhľad stránky oproti tomu, ktorý vidí používateľ vo svojom prehliadači.
* **Doorway pages a presmerovania** - ide o vstupnú bránu k webovému sídlu, ktorá je vytvorená výlučne pre prieskumový stroj (určitá forma cloakingu). Je špeciálne optimalizovaná pre konkrétne kľúčové slová, aby zabezpečila dobré umiestnenie. Keďže je určená len pre prieskumový stroj (pre každý prieskumový stroj sa zvykne robiť jedinečná doorway page šitá na mieru), používateľ ju nevidí. Pri vyžiadaní stránky pošle server najprv doorway page, ktorá je však hneď presmerovaná na žiadanú stránku, takže si to používateľ vôbec nevšimne. Presmerovanie môže byť realizované cez refresh meta tag (väčšina robotov neindexuje stránky, na ktoré vedie presmerovanie nastavené na menej ako 10 sekúnd) alebo JavaScript (Kent, 2004).
* **Keyword stuffing** (príliš časté opakovanie kľúčových slov). Text na stránke by mal vždy vychádzať z potrieb používateľov a preto by mal byť zrozumiteľný a ľahko čitateľný. Príliš časté opakovanie kľúčových slov znižuje kvalitu textu a po presiahnutí určitej hustoty kľúčového slova sa hodnotenie stránky znižuje.
* **Skrytý text** – ide o jednu z najstarších techník spamu. Tento text  tvoria väčšinou dokola sa opakujúce kľúčové slová, ktoré môžu byť skryté na pozadí (farba textu je rovnaká ako pozadie), v tagu <noframes> (používateľ ho nevidí, prieskumový stroj však áno), v skrytých poliach (polia, ktoré majú atribút type = hidden) alebo v skrytých vrstvách (kaskádové štýly umožňujú prekrývať vrstvy cez seba).
* **Príliš malá veľkosť písma** – text, ktorý obsahuje kľúčové slová je umiestnený na spodnom okraji stránky a je tak malý, že nie je vôbec čitateľný. Bežný používateľ si ho veľakrát vôbec nevšimne.
* **Nerelevantné kľúčové slová v meta tagu keywords** - kľúčové slová, ktoré sa nachádzajú v meta tagu keywords sa musia povinne nachádzať aj v texte na stránke. V prípade, že sa na stránke nenachádzajú je stránka penalizovaná. Ide o jednu z najstarších techník spamu.
* **Farmy odkazov** – hneď ako prišiel Google s patentovanou technológiou PageRank, začali vznikať farmy odkazov. Farmy liniek generujú milióny odkazov a smerujú ich na určitú stránku s cieľom umelo zvýšiť jej PageRank. Ak farma odkazuje na našu stránku, nič sa nedeje, problém je ak my odkazujeme na farmu, vtedy nám hrozí penalizácia.
* **Dočasná zámena obsahu stránky -** dočasná zámena obsahu stránky (page swapping) spočíva v krátkodobom umiestnení dobre optimalizovanej a obsahovo kvalitnej stránky na sídlo. Po zindexovaní prieskumovým strojom a dobrej pozícii vo výsledkoch vyhľadávania je jej obsah je vymenený. Ešte neetickejšiu zámenu obsahu predstavuje tzv. page jacking. Obsah je dočasne nahradený cudzou stránkou (ukradnutou z iného webu), ktorá je dobre optimalizovaná a má vysoké postavenie u prieskumových strojov.
* **Duplikovaný obsah** – niektorí dizajnéri v snahe získať vyššie postavenie vo výsledkoch vyhľadávania duplikujú obsah webu. Buď vytvoria kópie stránok v rámci jedného sídla, prípadne kopírujú celé sídlo a umiestnia ho na ďalšiu doménu. Prieskumové stroje sa takémuto manipulovaniu výsledkov bránia a majú nástroje na detekciu rovnakého alebo veľmi podobného obsahu.

Pri tvorbe webového sídla by sme sa mali vystríhať používania neetických spôsobov SEO optimalizácie a snažiť sa vytvoriť kvalitný obsah.

Zdroje:

1. http://napoveda.seznam.cz/cz/zakazane-optimalizacni-techniky.html
2. http://www.elet.sk/?seo-optimalizacia-1&sprava=zakazane-techniky-seo-optimalizacie-za-ktore-je-webove-sidlo-penalizovane-alebo-vylucene-z-indexu-vyhladavacieho-nastroja